ජනාධිපතිවරයා මේ අදහස් පළ කළේ නේපාල හා ඇෆ්ගනිස්තාන් රාජ්‍ය නායකයන් සමඟ ද්විපාර්ශ්වික සාකච්ඡාවලට මාලදිවයිනේ විලිංගිලි දූපතේ ෂැන්ග්‍රිලා හෝටලයේ දී ඊයේ (10) එක් වෙමිනි.17 වන සාර්ක් රාජ්‍ය නායක සමුළුවට සහභාගී වීම සඳහා මාලදිවයිනට ගොස් සිටින ජනාධිපතිවරයා නේපාල අග්‍රාමාත්‍ය බාබුරාම් භට්ටාරි සහ ඇෆ්ගනිස්තාන ජනාධිපති හමීඩ් කර්සායි යන මහත්වරුන් සමඟ ද්විපාර්ශවික සාකච්ඡා පැවැත්වීය.නේපාල අග්‍රාමාත්‍යවරයා සමඟ පැවැති ද්විපාර්ශ්වික සාකච්ඡාවල දී කුසිනාරා, ලුම්බිණි, සාරානාත් සහ බුද්ධගයා යන බෞද්ධ සිද්ධස්ථාන ප්‍රතිසංස්කරණය සඳහා දෙරට නියෝජනය කරමින් කමිටුවක් පත් කිරීමටත්, ප්‍රතිසංස්කරණ කටයුතු කඩිනමින් ආරම්භ කිරීමටත් රාජ්‍ය නායකයෝ තීරණය කළහ.නේපාලය වෙත නැවත ගුවන් සේවා ආරම්භ කිරීම පිළිබඳ මෙහිදී සාකච්ඡා වූ අතර ඒ පිළිබඳ වැඩිදුරටත් කටයුතු කිරීම සඳහා ලබන පෙබරවාරි මස නේපාල විදේශ අමාත්‍යවරයා ශ්‍රී ලංකාවේ සංචාරයක නිරත වීමට බලාපොරොත්තු වන බව ද භට්ටාරි මහතා වැඩිදුරටත් පැවසීය.නේපාලයේ පවතින විදුලි අර්බුදය පිළිබඳ නේපාල අගමැතිවරයා මෙහිදී කරුණු පැහැදිලි කළ අතර, ඒ සඳහා ශ්‍රී ලංකාවෙන් ලබා ගත හැකි උපකාර සම්බන්ධව ද මෙහිදී වැඩිදුරටත් සාකච්ඡා විය.අනතුරුව ඇෆ්ගනිස්තාන ජනාධිපති හමීඩ් කර්සායි මහතා සමඟ පැවැති ද්විපාර්ශවික සාකච්ඡාව ද බෙහෙවින් ඵලදායී විය.